ขาใหญ่ลุยหุ้นUWC เข้าเทรดสนั่น12ก.ค.
UWC ดึงนักลงทุนรายใหญ่ทั้ง “เสี่ยปู่-โกมล” ซื้อหุ้นไอพีโอ ได้ฤกษ์เข้าซื้อขาย 12 ก.ค.นี้
11 ก.ค. 2555

UWC ดึงนักลงทุนรายใหญ่ทั้ง “เสี่ยปู่-โกมล” ซื้อหุ้นไอพีโอ ได้ฤกษ์เข้าซื้อขาย 12 ก.ค.นี้
นายชนิตร ชาญชัยณรงค์ ผู้จัดการ ตลาดหลักทรัพย์ เอ็ม เอ ไอ (mai) เปิดเผยว่า บริษัท เอื้อวิทยา (UWC) จะเข้าซื้อขายครั้งแรกในวันที่ 12 ก.ค.นี้
ทั้งนี้ UWC มีทุนชำระแล้ว 350 ล้านบาท มีมูลค่าที่ตราไว้หุ้นละ 1 บาท หลังบริษัทเสนอขายหุ้นต่อผู้ถือหุ้นของบริษัท แคปปิทอล เอ็นจิเนียริ่ง เน็ตเวิร์ค (CEN) จำนวน 25.13 ล้านหุ้น เมื่อวันที่ 11-14 มิ.ย. 2555 และขายให้ประชาชนครั้งแรก (ไอพีโอ) จำนวน 74.37 ล้านหุ้น เมื่อวันที่ 18-20 มิ.ย. 2555 ในราคาหุ้นละ 1.80 บาท 
อย่างไรก็ตาม หลังการทำไอพีโอ CEN จะถือหุ้น 65.12% จาก 90.98 ครอบครัวลีนะบรรจง ถือหุ้น 6.64% เพิ่มขึ้นจากเดิมถือหุ้นอยู่ 6.60% เพราะนายชนะชัย ลีนะบรรจง ได้เข้ามาซื้อไอพีโอด้วย 
นอกจากนี้ จะมีนักลงทุนรายใหญ่เข้ามาซื้อหุ้นไอพีโอ UWC เช่น นายสมพงษ์ ชลคดีดำรงกุล ถือหุ้น 2 ล้านหุ้น หรือ 0.57% นายโกมล จึงรุ่งเรืองกิจ ถือหุ้น 2.7 ล้านหุ้น หรือ 0.79% นายสิปปกร ขาวสอาด ถือหุ้นจำนวน 3.23 ล้านหุ้น หรือ 0.93% นายสุรศักดิ์ เทวอักษร ถือหุ้น 4.83 ล้านหุ้น หรือ 1.38%